Félags - og húsnæðismálaráðherra hefur veitt Barnaverndarstofu aukið fjármagn sem gerir henni kleift að veita svokallaða MST fjölkerfameðferð um allt land . Úrræðið er ætlað fjölskyldum 12 – 18 ára barna sem glíma við alvarlegan hegðunarvanda á mörgum sviðum . Til þessa hefur það einungis staðið til boða á þjónustusvæði í um 100 km radíus frá Reykjavík . Sem dæmi um hegðunarvandamál sem fengist er við með MST fjölkerfameðferð má nefna mikla erfiðleika í skóla , skróp , ofbeldishegðun og vímuefnanotkun . MST meðferðin snýr að öllu nærumhverfi barnsins , þ.e. foreldrum , fjölskyldu , félagahópi , skóla og tómstundum . Almennt er markmið meðferðar að bæta samskipti og samheldni innan fjölskyldunnar , tengsl og samráð foreldra og skóla og annarra lykilaðila í umhverfi barnsins . Meðferðina veita sérfræðingar , þ.e. MST-þerapistar sem hitta foreldra og barnið sem á í hlut inni á heimili fjölskyldunnar eftir samkomulagi . Foreldrar eiga jafnframt aðgang að símaráðgjöf MST-þerapista allan sólarhringinn . Meðferðin er löguð að þörfum hverrar fjölskyldu , sett eru markmið og skipulagðar leiðir að þeim og árangurinn metinn reglulega . Alla jafna er meðferðartíminn 3 – 5 mánuðir . Fjölskyldur í vanda njóti jafnræðis Eygló Harðardóttir , félags - og húsnæðismálaráðherra , segir að þjónusta á borð við MST-fjölkerfameðferðina við börn og foreldra í vanda geti skipt sköpum og því verði skilyrðislaust að tryggja þeim aðgang að henni sem þurfa , óháð búsetu : „ Þetta er þjónusta sem aðeins er hægt að veita í nærumhverfi barnsins og góður árangur meðferðarinnar byggist einmitt á því . Fjölskyldur í þessum vanda eiga að njóta jafnræðis hvar á landinu sem þær búa sem er í samræmi við stefnu ríkisstjórnarinnar um að jafna búsetuskilyrði allra landsmanna . “ Til að byrja með verður bætt við einu stöðugildi MST-þerapista sem verða þar með níu á landsvísu sem starfa í tveimur teymum . Þegar frá líður er áformað að bæta við öðru stöðugildi . Þerapistarnir munu sinna verkefnum um allt land og fara á milli staða eftir þörfum .